
ОБЩИНСКИ СЪВЕТ
ПОМОРИЕ


ДОКЛАДНА    ЗАПИСКА

ОТ ИВАН АЛЕКСИЕВ
КМЕТ НА ОБЩИНА ПОМОРИЕ
 
ОТНОСНО: Актуализация на бюджета на Община Поморие за 2026 г.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
На основание чл. 21, ал. 1, т. 6 и чл. 52, ал. 1 от Закона за местното самоуправление и местната администрация, чл. 124, ал. 2 и ал. 3 от Закона за публичните финанси и във връзка с чл. 23, ал. 2 и ал. 3 от Наредбата за условията и реда за съставяне на тригодишната бюджетна прогноза за местните дейности и за съставяне, обсъждане, приемане, изпълнение и отчитане на бюджета на Община Поморие,
 
ВНАСЯМ ЗА ОБСЪЖДАНЕ 
Предложение за актуализация на бюджета на Община Поморие за 2026 г.
Мотиви:
Необходимостта от актуализация на текущия бюджет и капиталовата програма на Община Поморие за 2026 г. е обусловена от постъпили предложения от кметове на населени места, читалищни настоятелства, сдружения и ръководители на общински звена, както и от извършен обстоен анализ на изпълнението на бюджета и степента на проектна готовност на обектите от капиталовата програма.
Предлаганите промени са изцяло компенсирани, като общият размер на разходите по бюджета на Община Поморие остава непроменен. Извършва се преразпределение на ресурса в размер на 82 576 евро от текущи разходи към капиталови разходи, както и вътрешни компенсирани промени по дейности и параграфи с цел осигуряване на финансиране за неотложни инфраструктурни обекти и значими обществени и културни инициативи.
1. По текущия бюджет се предлагат следните промени:
Ø  В културния календар на общината да се добави сумата от  3 070 евро по дейност 732 „Други дейности по културата“,§10-98 „Други разходи, некласифицирани в другите параграфи и подпараграфи“ – за осигуряване на средства за културния календар за реализиране на младежки театрален спектакъл „Криворазбраната цивилизация“ от Младежка театрална студия „Арлекин“ при НЧ „Просвета 1888“ – гр. Поморие, насочен към творческото развитие на младите хора и популяризиране на класическата българска драматургия;
Ø  Увеличение с 1 000 евро по дейност 732 „Други дейности по културата“,                    §10-98 „Други разходи, некласифицирани в другите параграфи и подпараграфи“ – за финансово обезпечаване на празничните мероприятия в гр. Ахелой по повод 1 ноември – Деня на народните будители (детски карнавал с конкурсен характер с участие на над 100 деца, музикално-поетична програма и библиотека на открито), организирани от НЧ „Светлина-1934“ – гр. Ахелой;
Ø  Осигуряване на средства в размер на 1 022 евро по дейност 738 „Читалища“, § 45-00 „Субсидии и други текущи трансфери за юридически лица с нестопанска цел“ за подпомагане дейността на Сдружение „Читалища от община Поморие“ за реализацията, заснемането и монтажа на документалния филм „Левски в нашия край...“.

2. По капиталовия бюджет се предлагат следните промени:
Ø  В дейност 619 „Други дейности по жилищно строителство, благоустройство и регионално развитие“ предвидените средства по § 52-19 „Придобиване на други ДМА“ в размер на 5 570 евро за „Изграждане на Беседка в кв. Каменар“ да се преквалифицират в  § 52-06 „Изграждане на инфраструктурни обекти“ с допълнително финансиране от 1 114 евро, т.е общо 6 684 евро; 
Ø  В дейност 622 „Озеленяване“ осигуряване на средства в размер на 25 470 евро по § 52-06 „Изграждане на инфраструктурни обекти“ за нов обект „Инвестиционен проект за обект „Парк-Капката““ – за изработване на инвестиционен работен проект и осъществяване на авторски надзор. Изготвянето на работния проект е за повишаване на проектна готовност и допустимост на проектното предложение на Община Поморие по Осмата покана за тематични проекти по Европейската програма „Interreg Euro-MED 2021–2027“ по мисия „Зелени жизнени пространства“;
Ø  В дейност 606 „Изграждане, ремонт и поддържане на уличната мрежа“ осигуряване на средства в размер на 6 694 евро по § 52-06 „Изграждане на инфраструктурни обекти“ за обект „Отчуждаване на имот за улица в гр. Поморие“ – за провеждане на отчуждителна процедура по реда на Закона за общинската собственост за 53 кв. м, предвидени за второстепенна улица съгласно одобрен ПУП–ПУР;
Ø  В дейност 322 „Общообразователни училища“ осигуряване на средства в размер на 60 000 евро по § 52-02 „Придобиване на сгради“ за съфинансиране на обект „Изграждане на физкултурен салон в ОУ „Христо Ботев“, гр. Ахелой с цел подобряване на спортната и образователна инфраструктура;

Като се отчита изложеното по-горе, предлагам на Общински съвет – Поморие следния проект за:
 
Проект!
 
Р Е Ш Е Н И Е
Общински съвет – Поморие, на основание чл. 21, ал. 1, т. 6 и чл. 52, ал. 1 от Закона за местното самоуправление и местната администрация, чл. 124, ал. 2 и ал. 3 от Закона за публичните финанси и във връзка с чл. 23, ал. 2 и ал. 3 от Наредбата за условията и реда за съставяне на тригодишната бюджетна прогноза за местните дейности и за съставяне, обсъждане, приемане, изпълнение и отчитане на бюджета на Община Поморие,

Р Е Ш И:
1.      Одобрява компенсираните промени по бюджета на Община Поморие за 2026 г., съгласно Приложение № 1, неразделна част от решението. Текущите разходи се намаляват с 82 576 евро, а капиталовите разходи се увеличават със същата сума. Общият размер на разходите по бюджета остава непроменен.
 
2.      На основание чл. 60, ал. 1 от Административнопроцесуалния кодекс допуска предварително изпълнение на решението с оглед защита на важни обществени интереси и спазване на регламентираните крайни срокове за кандидатстване по европейски програми и изпълнение на инфраструктурни обекти.
 
Приложение № 1 е неразделна част от настоящото решение.
                                                                             
ИВАН АЛЕКСИЕВ
КМЕТ НА ОБЩИНА ПОМОРИЕ
 
Съгласувал,
Янчо Илиев
Зам.-кмет БФ
 
Изготвил,
Пламена Иванова-Тодорова
Директор на дирекция БФСД

